Papersnake/gushiwen huggingface dataset:
胥口
孙觌（宋代）

江阔卧人影，山长送马蹄。渚莲红尚敛，沙草翠相迷。

高树藏云直，疏篁压雨低。酒醒浑不记，端是武陵溪。
送程给事中知越州
曾公亮（宋代）

山阴地胜冠江吴，今得贤侯自禁途。
侍从暂虚青琐闼，藩宣新剖玉麟符。
移时前席辞旒扆，不日重城歌袴襦，
想到蓬莱游未遍，已应归步在云衢。
翰林故事莫盛于唐宋聊述旧闻拟宫词十首 其一
袁桷（元代）

禁钟初动趣传宣，衣袖薰香到御前。渐近宫前扶下马，内官分引导金莲。
奉寄婺州李使君舍人
刘长卿（唐代）

建隼罢鸣珂，初传来暮歌。渔樵识太古，草树得阳和。

东道诸生从，南依远客过。天清婺女出，土厚绛人多。

永日空相望，流年复几何。崖开当夕照，叶去逐寒波。

眼暗经难受，身闲剑懒磨。似鸮占贾谊，上马试廉颇。

穷分安藜藿，衰容胜薜萝。只应随越鸟，南翥托高柯。
九日同潘璜溪凌叔子张策时王兰成作
钱大昕（清代）

木落雁南下，天涯各滞淫。百年多病客，九日故乡心。

风度高楼笛，寒生别浦砧。西山爽气在，无计一登临。
江城子 瀑布
李纲（宋代）

琉璃滑处玉花飞。溅珠玑。喷霏微。谁遣银河，一派九天垂。

昨夜白虹来涧饮，留不去，许多时。

幽人独坐石嵚崎。赏清奇。濯涟漪。不怕深沈，潭底有蛟螭。

澒洞但闻金石奏，猿鸟乐，共忘归。
【仙吕】青哥儿
马致远（元代）

十二月
正月
春城春宵无价，照星桥火树银花。妙舞清歌最是他，翡翠坡前那人家，鳌山下。
二月
前村梅花开尽，看东风桃李争春。宝马香车陌上尘，两两三三见游人，清明近。
三月
风流城南修禊，曲江头丽人天气。红雪飘香翠雾迷，御柳宫花几曾知，春归未。
四月
东风园林昨暮，被啼莺唤将春去。煮酒青梅尽醉渠，留下西楼美人图，闲情赋。
五月
榴花葵花争笑，先生醉读《离骚》。卧看风檐燕垒巢，忽听得江津戏兰桡，船儿闹。
六月
冰壶瑶台天远，逃炎蒸莫要逃禅。约下新秋数日前，闲与仙人醉秋莲，凌波殿。
七月
梧桐初雕金井，月纤妍人自娉婷。独对青娥翠面屏，闲只管银河问双星，无蹊径。
八月
铜壶半分更漏，散秋香桂娥将就。天远云归月满楼，这清兴谁教庾江州，能消受。
九月
前年维舟寒濑，对蓬窗丛菊花开。陈迹犹存戏马台，说道丹阳寄奴来，愁无奈。
十月
玄冥偷传春信，只多为腊蕊冰痕。山远楼高雪意新，锦帐佳人会温存，添风韵。
十一月
当年东君生意，在重泉一阳机会。与物无心总不知，律管儿女漫吹灰，闲游戏。
十二月
隆冬寒严时节，岁功来待将迁谢。爱惜梅花积下雪，分付与东君略添些，丰年也。
句 其二
张顺之（宋代）

檐鹊数声清梦断，出门一笑遇诗仙。
句
张浓（宋代）

如今若把菱花照，犹恐相逢是梦中。
秋日夏口涉汉阳，献李相公
刘长卿（唐代）

日望衡门处，心知汉水濆。偶乘青雀舫，还在白鸥群。

间气生灵青，先朝翼戴勋。藏弓身已退，焚藁事难闻。

旧业成青草，全家寄白云。松萝长稚子，风景逐新文。

山带寒城出，江依古岸分。楚歌悲远客，羌笛怨孤军。

鼎罢调梅久，门看种药勤。十年犹去国，黄叶又纷纷。
次韵圣任病中作
释德洪（宋代）

君诗素雄放，出语秀不俗。更读病中吟，清婉犹可录。

自愧鲁钝者，文字每见辱。有取定乡闾，馀事亦何足。

夫子饱书史，屡晒便便腹。蓄深故发远，诗成惊众目。

我诗虽不少，俗马空多肉。赖遇秃毛发，苟仕安得禄。

所至有青山，是处堪藏育。行当拂衣去，此志吾已卜。

君须更勉旃，当以谦自牧。功成还故乡，竹杖巾一幅。

永从林下游，此诗无厌读。
小重阳日作
姚学塽（清代）

忽忽充重九，萧然仍掩扉。林风惊宿雨，云日漏朝晖。

愁积慵开卷，寒深感授衣。趁时筑场圃，乡国岁频饥。
张主管摄郡秭归赠以三绝 其三
王十朋（宋代）

政术遥传京兆张，笑谈为治定循良。诸生相见宜相勉，正是风骚屈宋乡。
次韵子长题吴太尉云山亭
陆游（宋代）

参谋健笔落纵横，太尉清樽赏快晴。
文雅风流虽可爱，关中遗虏要人平。
怀李于鳞戏集李杜各一首 其二 集杜
王世贞（明代）

长啸宇宙间，扬马宜同时。前辈复谁继，名家信有之。

博采世上名，得失寸心知。李侯有佳句，突过黄初诗。

伊昔临淄亭，痛饮真吾师。佳人绝代歌，行酒双逶迤。

掌中琥珀钟，照耀珊瑚枝。快意八九年，浩荡从此辞。

终悲洛阳狱，朱凤日威蕤。千载得鲍叔，弃我忽若遗。

饮酣视八极，岁暮有馀悲。
九日
黄滔（唐代）

阳数重时阴数残，露浓风硬欲成寒。

莫言黄菊花开晚，独占樽前一日欢。
赋得潼关晓骑送盛舜臣还吴
朱诚泳（明代）

重关高耸玉绳低，曙色微分柳外堤。远道有人催去马，清时无外效鸣鸡。

帝城瑞日瞻来近，亲舍孤云望欲迷。去去不须增感慨，好将形胜入新题。
子由生日以檀香观音像
苏轼（宋代）

及新合印香银篆盘为寿旃檀婆律海外芬，西山老脐柏所薰。
香螺脱黡来相群，能结缥缈风中云。
一灯如萤起微焚，何时度惊缪篆纹。
缭绕无穷合复分，绵绵浮空散氤氲，东坡持是寿卯君。
君少与我师皇坟，旁资老聃释迦文。
共厄中年点蝇蚊，晚遇斯须何足云。
君方论道承华勋，我亦旗鼓严中军。
国恩当报敢不勤，但愿不为世所醺。
尔来白发不可耘，问君何时返乡枌，收拾散亡理放纷。
此心实与香俱焄。
闻思大士应已闻。
之美访及不获展奉以诗为谢
司马光（宋代）

昔君来阙下，定馆必吾庐。
今者虽相值，依在是索居。
不堪休沐少，便使往还疏。
深愧原思巷，空回长者车。
赠曾敬仲归三衢
王柏（宋代）

切切蛩吟雨后繁，急催客子整归辕。
临行慷慨有忠告，前此赓酬总戏言。
先世声名期远绍，故家风范要长存。
花朋月友终无益，膏火青编紧闭门。
春晚见山茶花一枝独开
胡仲参（宋代）

荼蘼开尽见山茶，血色娇春带雨斜。莫是今年逢闰月，东风吹到背时花。
茉莉轩二首 其二
王佐（汝学）（明代）

相逢莫说绍兴年，每为先生一抚然。国是到头成底事，奸非开路逐忠贤。

忍同刘豫三分国，卖却唐尧半壁天。杰阁格天今草莽，乾坤犹罩小茅轩。
忆宗道旧游
项安世（宋代）

十八年前胜共饶，两青不借一枯焦。
狂挑药涧寻琼阙，醉踏经台问玉霄。
华顶云开千嶂露，赤城天近九霞飘。
只今只羡蒲团稳，坐看双龙上石桥。
咏南山诸胜 闲堂
杨杰（宋代）

赵公归休年，访师翠微间。始知浮世上，白日两人闲。
奉使契丹二十八首·过杨无敌庙
苏辙（宋代）

行祠寂寞寄关门，野草犹知避血痕。
一败可怜非战罪，太刚嗟独畏人言。
驰驱本为中原用，尝享能令异域尊。
我欲比君周子隐，诛肜聊足慰忠魂。
同王霁台游澹岩
沈道宽（清代）

平畴回寒蹊，密林翳危磴。雷斧施全力，云根辟一径。

丑石虎豹踞，逸笋蛇虺迸。同游得王乔，探涉鹤驭并。

初寻或隈隩，深入转幽靓。谺开地脉深，豁露天宇净。

穷搜忽宽广，砥壤拭如镜。青削菡萏垂，浓滴乳柱莹。

剔藓读题识，云破日辉映。冷风洒尘襟，霁雪澄定性。

洞外疲登顿，岩巅知旷夐。他时杖策来，景物拾残剩。
送司命君
黎廷瑞（宋代）

玄鹤导飙驾，黑螭载云旂。云是司命君，岁暮当赋归。

欲将人间事，美慝奏玉扉。昊皇倘垂听，琐琐安足讥。

一冬天气燠，占者疑匪机。野蔓既顽绿，山桃还僣绯。

稍稍痴蚋集，纷纷冻蝇飞。愿言剪银河，雪花玉成围。

驱厉濯春瘴，窜蝗销岁饥。青君且戒严，亹亹欲近畿。

斯人有至望，此事宜速祈。君言或见用，帝力亦巍巍。

一觞赠君行，愿君听勿违。
和洁堂见寿十章
马廷鸾（宋代）

风雨倾燕巢，波涛涨鲸海。
茅檐得此生，其谁为尔宰。
送平章喀喇公子山之官浙省三首 其一
周伯琦（元代）

宸心简注久金瓯，分陕东南第一州。夙望遂谐多士愿，先声已一远人忧。

百年版籍承平久，故国城池景物幽。周翰暂纡申甫步，虞廷终待益皋谋。
余得木杖于秦望山中今三十年矣陇蜀万里未尝
陆游（宋代）

提携到处觉身轻，楚泽秦关不计程。
只道维摩无侍者，谁知上座是同行。
青鞋白拂真相称，湘竹溪藤误得名。
珍重从今常倚壁，住庵吾欲过浮生。
郊庙歌辞。享龙池乐章。第二章
蔡孚（唐代）

帝宅王家大道边，神马龙龟涌圣泉。昔日昔时经此地，

看来看圣渐成川。歌台舞榭宜正月，柳岸梅洲胜往年。

莫言波上春云少，只为从龙直上天。
夏夜望月
释今音（明代）

群峰摇夜翠，当夏亦凄清。石壁分馀霭，疏林透薄明。

欲到板桥去，坐闻幽涧声。柴门开复掩，飒飒谷风生。
声声慢 秋夜
陈枋（清代）

秋声似雨，月晕如霜，满庭落叶飘积。古巷凄凄，捣练晚砧愈急。

飘怜塞垣客在，听哀音，梦中犹识。魂欲断，向西风，立遍橙阴院黑。

也说别离能惯，奈积久浮沉，故园消息。渐老秋期，飞尽南鸿无迹。

遥思小楼深处，隐纱橱，一灯夜碧。人正倚，镜槛菊疏影墨色。
菩萨蛮
赵希蓬（宋代）

何人四座环歌扇。平生有限何曾见。今日忽遭逢，流霞映脸红。

此恨凭谁语，梦逐巫山去。对景苦奔波，其如愁思何。
龙津晚渡
谢天与（明代）

夕阳西坠暝云津，簇立东风唤渡频。老尽往来名利客，不知谁是傅岩人。
游山阳十首
陈造（宋代）

官池二十四鸳鸯，锦彩争鲜伴醉狂。
翡翠有儿知更好，几时飞到酒樽傍。
导引 太祖孝明皇后御容赴太平兴国寺开先殿奉安至和二年
佚名（宋代）

刬除霸轨，穆穆照皇明。大统一寰瀛。穷湖绝塞人安业，武库遂销兵。

仙游昔日上三清。极望紫云平。珠宫宝坐严崇奉，圣祚永绥宁。
郡斋即事
刘攽（宋代）

鹤发霜髯新复新，为郎补吏两因循。争先不及三千客，顾后犹容五十人。

绝学捐书从佚老，曲肱饮水会忘贫。江湖极目连天白，照影知无缨上尘。
罗汉石
曾季狸（宋代）

吾闻大幻师，种种示方便。虽于土石中，神力亦周遍。

君看此翠土，乃有罗汉面。殷勤作礼相，形质皆可辨。

初观顶相殊，次观双足现。僧袍如轻绡，风举势转旋。

得非方广尊，影落此石片。千年磨不尽，若坚金百炼。

我来一瞻敬，赞叹未曾见。摩挲谛玩久，欲去反留恋。

叮咛善守护，尊者俱神变。会当清夜阑，神光照金殿。
南宫揭榜温陵得人为盛提舶马寺丞有诗赞喜次韵
王十朋（宋代）

龙虎乡邦地最灵，鲲鹏相继上南溟。已闻元凯宾虞国，行见渊骞冠孔庭。

帝遣伏波持使节，天教平海会文星。铃斋忽报捷音至，一炷清香千佛经。
登招宝山
陈造（宋代）

一鹫风烟上，三韩指点中。
地随山共尽，天与水无穷。
梦蚁纷轩冕，骑鱼可阆蓬。
仙曹应拊掌，顾我簿书丛。
闻韩正伦检正挂冠感叹故交怅然久之偶成三首 其二
岳珂（宋代）

恩门小简写门生，六载交情老弟兄。一念吹毛牙角讼，十年握手肺肝倾。

酌贪谁饮南𤃩水，敌怨人谈北府兵。空券更怜蝇笔误，却因误处得分明。
秋夜怀归
寇准（宋代）

渭水苔矶阻旧游，梦回空馆却凝愁。
一声江笛巴云暝，半夜山风楚树秋。
星落古池孤影动，灯摇疏壁冷光幽。
迟明不寐空搔首，踪迹何由得狎鸥。
失调名 滹南遗老集卷四十滹南诗话引萧闲词
蔡松年（宋代）

归兴高于滟к堆。
饮酒
陆游（宋代）

陆生学道欠力量，胸次未能和盎盎。
百年自笑足悲欢，万事聊须付酣畅。
有时堆阜起峥嵘，大呼索酒浇使平。
世间岂无道师与禅老，不如闭门参麴生。
朋旧年来散如水，惟有铛杓同生死。
一日不见令人愁，昼夜共处终无尤。
世言有毒在麴蘖，腐胁穿肠凝血脉。
人生适意即为之，醉死愁生君自择。
添字丑奴儿·窗前谁种芭蕉树
李清照（宋代）

窗前谁种芭蕉树，阴满中庭。阴满中庭。叶叶心心，舒卷有馀清。(清 一作：情)
伤心枕上三更雨，点滴霖霪。点滴霖霪。愁损北人，不惯起来听。
题张教授必学慈孝永思小卷
朱浙（明代）

生别何草草，死别何悠悠。霜落荆门树，萧然天地秋。

携孥一万荆，禄养为亲谋。兹事已不及，钟鼎将奚求。

妇姑平生欢，瓶罍千载羞。蓼莪不忍读，洒泪满山丘。
顾迳
张蕴（宋代）

海水还清浅，停杯问二豪。
雨来江色暝，沙长岸容高。
吏鞅何能脱，王程敢惮劳。
秋风柁楼底，短发不禁搔。
题雪巢
徐似道（宋代）

巢余太古雪，人有正始风。
头如雪絮白，面作春桃红。
临高台
沈浚（宋代）

上台意悲伤，下台梦颠倒。不缘台高下，心肠自草草。

台下东西水，水绕南北道。一水一重山，红颜望中老。
卜算子
沈端节（宋代）

踏雪探孤芳，只有诗人共。地定南枝待得开，不觉冰轮动。

却月与凌风，谩说扬州梦。想见雕阑曲沼边，残雪和烟冻。
答吴观察文仲时文仲以长歌寄余 其一
胡应麟（明代）

彩笔翩翩汉史才，黄金持赐出蓬莱。长驱五马过秦望，远寄双鱼下越来。

大海云霓晨仗钺，孤城雨雪暮登台。名山万仞金华色，屈指题名到绿苔。
登灏灵门重望华山
殷奎（明代）

灏灵门上立逡巡，华岳今朝看得真。巨斧削成天一柱，高标亏蔽地双轮。

仙翁举掌能招我，玉女洗头将事人。何时尘缘竟了得，中峰高处去栖身。
上丹霄 入道
王丹桂（金朝）

死生催，轮回迫，没休期。向迷津、苦海争驰。会逢圣代，真仙垂教度群迷。

顿然唤觉，梦浮生、疏远轻肥。

头如蓬，面如垢，情如醉，貌如痴。处闲闲、穷究幽微。

嘉祥得也，料应尘世少人知。灵风飘荡，静乾坤、月照华夷。
秋日忆家
张耒（宋代）

汩汩流光长远客，年年秋至是离家。
孤城入夜寒更迥，霜月满离归梦赊。
摵摵老桐风后叶，娟娟疏菊雨残花。
茅檐布被犹无力，长走尘埃真可嗟。
奉和圣制春日幸望春宫应制
崔日用（唐代）

东郊风物正熏馨，素浐凫鹥戏绿汀。凤阁斜通平乐观，

龙旂直逼望春亭。光风摇动兰英紫，淑气依迟柳色青。

渭浦明晨修禊事，群公倾贺水心铭。
癸巳除夕
李达（明代）

即是平时意已多，年年此日费吟哦。窗纱从未隔喧寂，焰火烛天无奈何。
空斋
严羽（宋代）

寒镫照疏竹，栖禽时复惊。默坐空斋夜，寂寞道心生。
归时作
黄子信（宋代）

笑倩西风拂旧埃，归时行李似初来。也知三载清贫好，博得一家强健回。
闺怨篇
江总（南北朝）

寂寂青楼大道边，纷纷白雪绮窗前。
池上鸳鸯不独自，帐中苏合还空然。
屏风有意障明月，灯火无情照独眠。
辽西水冻春应少，蓟北鸿来路几千！
愿君关山及早度，念妾桃李片时妍。
鲍山
缪沅（清代）

鲍山山色如眉绿，螺黛挽烟青簇簇。洞中闻有丫髻童，手把铜盂挹银瀑。

金仙真诰落荒厓，猛虎道旁时慑伏。五色肉芝供客啖，驻景无劳更辟谷。

朅来山下悄无人，间凭一杖桃枝竹。不逢羽客佩方符，但见归农驾短犊。

山中居人留我住，地垆火暖新篘熟。我懒寻仙思采隐，径来就汝山斋宿。
代前人次韵赵县尉即席诗
陈著（宋代）

旧来曾此摄雷封，勉策驽鞭愧罔功。
自分依莲游绿水，岂期洞檄又秋风。
今来视昔还多事，我亦无他只一中。
此去未知能淑后，时知石药赖明公。
句
潘咸（唐代）

栈踏猿声暮，江看剑影秋。（送人游蜀）

僧老白云上，磬寒高鸟边。

心已同猿狖，不闻人是非。

行人渡流水，白马入前山。

秋深雪满黄金塞，夜夜鸿声入汉阳。（上并见《主客图》）
五两歌送张夏
顾况（唐代）

竿头五两风褭褭，水上云帆逐飞鸟。

送君初出扬州时，霭霭曈曈江溢晓。
翠光亭
陈岩（宋代）

呷呷波间锦羽明，地无尘处可幽亭。
唤回天上张公子，来与山家注水经。
钱唐吟
姚勉（宋代）

钱唐家家重生女，自小无人识机杼。
教成歌舞十二三，花燕身材柳莺语。
去年学得琵琶成，今年学得弹秦筝。
豪家亟替明珠斛，来换绿珠入金谷。
启行小女肩舆来，亲情送别罗酒杯。
拜辞父母登车去，欢喜出门不回顾。
新恩无复雉将雏，儿意亦忘鸦反哺。
阿婆八十位送门，自怜终身无阿孙。
笑言阿婆不须泣，舟子乘潮渡江急。
雪儿歌
黄衷（明代）

北地佳人首燕赵，秪解慵歌复娇笑。菱花自许雪儿殊，聪慧天然动轻妙。

十四青丝覆远山，十五城中象雾鬟。十六妆成看不足，芙蓉初绽碧塘湾。

英年矫矫江南子，词价偏翔洛阳纸。明珠传意梦方谐，誓尽婵娟护衣被。

细步纤纤宴曲房，细君含笑赠添妆。亲教乐府诗千韵，貌得宫袍鹭一双。

不堪团扇迎秋早，素馨花发芳魂渺。罗襦惨淡葳蕤光，香囊零落交州草。

昭阳鬼影立象床，五枝灯燄摇荒凉。徒令汉史称神武，犹抱西风角枕伤。
新霜感
梅尧臣（宋代）

前日衣上露，今日衣上霜。
我母魂何之，膏火麋我肠。
隔棺三寸魂，如在万里乡。
嚎呼不闻声，饮食空置傍。
昔时忧我寒，缝衣纫线长。
线长必絮厚，要与风霜当。
又每恐我饥，羹臛自调尝。
此身内外间，莫得顷刻忘。
举衣不忍著，举箸不下吭。
一念百感生，欲问天苍苍。
楚天遥过清江引·屈指数春来
薛昂夫（元代）

屈指数春来，弹指惊春去。蛛丝网落花，也要留春住。几日喜春晴，几夜愁春雨。六曲小山屏，题满伤春句。
春若有情应解语，问着无凭据。江东日暮云，渭北春天树，不知那答儿是春住处？
荆江渔父竹枝词九首和夔师□侍郎韵为荆师范
项安世（宋代）

二歌渔父寿杯宽，荆江亭下到临安。
更将海水都斟却，浅得蓬莱始好看。
太昊陵
谢肃（明代）

宛丘何隆隆，宰木方蔽芾。皇羲不可作，封树表万世。

缅惟开辟初，人兽无以异。虽有结绳政，礼法殊未制。

自非神圣兴，孰发天地秘。人文一以宣，三才道斯备。

丘极尽恒性，稽疑示精意。太和熏八纮，独守君师位。

群帝承治统，百王赖书契。惜哉风气漓，复古终莫逮。

曰余昧先天，玩象冀深诣。何能穷蕴奥，一理贯万汇。

兹焉拜古陵，特达酬素志。硕求五十蓍，决彼天下事。
驾幸西太一宫陌上耕者叱牛声厉左右皆笑之
韩琦（宋代）

皇心悯雨出西坰，亲祷灵宫致洁诚。扈跸不知农事苦，辇前争笑叱牛声。
邹南皋给事之金陵 其二
余继登（明代）

牢落风尘里，艰危此一官。蓟门春色暮，白下法星寒。

何意时名大，翻悲吾道难。逐臣双涕泪，不为别离弹。
送僧归护国寺
钱惟演（宋代）

曹溪有真嗣，是名大知识。
得法三十年，堂堂坐岩石。
忽徇云玺招，暂屈冥鸿翼。
褰裳度王城，夙驾来军壁。
陆泉正持戒，到溉方蔬食。
晨炉薝蔔霏，夜榻氍毹积。
金钵稻脂香，琼瓯茗花碧。
高谈入幽固，默对探虚寂。
学精西竺言，诗妙南朝格。
与游欣雾润，鄙吝犹泉涤。
遽忆五芝春，悠然理归策。
伊予病且老，末景如驹隙。
惭为中军帅，更玷台臣席。
无功翊熙明，何力当优绩。
莲社久栖心，华簪聊寄迹。
愿辞食地封，永事弥天释。
登开化寺白贲亭
赵抃（宋代）

秋霁涛江气象宽，龙山亭耸凭云端。老僧欲快吾心目，旋剪当轩竹数竿。
咏麦
虞俦（宋代）

平生笑盗儒，口诵青青麦。
刻烛和新诗，此夕知何夕。
六花来未和，三白会有获。
雨暘亦天事，勤惰繄人力。
何妨纵牛羊，况已遍陇陌。
青黄未交时，补助岂无责。
我亦念归田，聊作数旬客。
和倅车韵 其一
赵鼎（宋代）

斯文天意属吾曹，技痒何由一快搔。莫抚断弦思凤髓，如公便可将风骚。
姑熟杂咏。天门山
李赤（唐代）

迥出江水上，双峰自相对。岸映松色寒，石分浪花碎。

参差远天际，缥缈晴霞外。落日舟去遥，回首沈青霭。
新亭图
韩淲（宋代）

新亭地望是神州，夷甫诸人话转愁。又见江南描画出，古今容易得悠悠。
五老
宋伯仁（宋代）

壮年期佐汉中兴，岂谓蟠螭睡不醒。
可惜满床廷对稿，白头翻录道家经。
咏史
宋祁（宋代）

古有容容福，人讥龊龊员。
生能巧非奏，死戒直如弦。
欲重高门巧，非论媚灶天。
诗书大儒冢，丝竹后堂旃。
东阁翻刍马，西园竊富钱。
道谋谁执咎，户選不因贤。
朱鼓成妖日，羌鹖入贺年。
须防反室诏，终取阖门怜。
异日讒成锦，先时默似蝉。
空贻后人叹，流涕掩青编。
隶轩真赞
白玉蟾（宋代）

骨气已神仙，玄圃挺生贤。
面上四时春，心次一壶天。
人皆就法门栋梁上踔他光景，我道隶轩高士志趣飘然。
若也未知涯涘，为君指出言诠。
丹成若未归蓬岛，且结溪山风月缘。
政和二年余谪海外馆琼州开元寺俨师院遇其游行市井宴坐静室作务时恐缘差失念作日用偈八首 其三
释德洪（宋代）

道人何故，淫坊酒肆。我自调心，非干汝事。
君山
郑奎（宋代）

岁晚征颜叹飘泊，日暮江城吹画角。
倚栏无地吊兴亡，松风落画惊飞雹。
云凝苍梧愁不收，英雄泪洒泾渭流。
眼前不着沙洲碍，望到中原天尽头。
次韵李子建春雨
李若水（宋代）

玄云驾雨来，垂垂势未已。
双袖貯疏凉，六幕净余滓。
锦飘风撼花，玉逗水循轨。
窗峰碧巑巑，陇麦青靡靡。
诗人笔欲髠，行子步难跬。
虀盐老青衫，文字乱乌几。
咄咄怪书空，呜呜热浮耳。
不肯卧南阳，刚学蛰龙起。
句
王雱（宋代）

君心莫厌频欢乐，请看云间日西入。
遇仙桥
陈大纶（明代）

遇仙漫作题桥客，桥作仙题似有神。玄鹤再来人不识，赤龙深锁十千春。
好事近·浙江楼闻笛
汪元量（宋代）

独依浙江楼，满耳怨笳哀笛。犹有梨园声在，念那人天北。
海棠有悴怯春寒，风雨怎禁得。回首华清池畔，渺露芜烟荻。
原壤歌
佚名（先秦）

貍首之斑然。执女手之卷然。
送师川还龙舒
洪刍（宋代）

灊岳西山各滞留，江头相遇话神州。送君归去还为客，破涕成神转复愁。

明日东湖人已散，朝云南浦水空流。郎官好在能乘兴，准拟归骢踏素秋。
宴郭校书，因之有别
高适（唐代）

彩服趋庭训，分交载酒过。芸香名早著，蓬转事仍多。

苦战知机息，穷愁奈别何。云霄莫相待，年鬓已蹉跎。
赠星士汪晓窗 其五
朱升（宋代）

我亦劳居算五行，三分富厚七分清。春深雨足长青草，数亩山田自可耕。
病间早起见西山
傅山（清代）

修疏霜木表，栈黛睇婵娟。朝气忘衰暮，西山方妙年。

境佳不全外，情至寓真缘。无碍正尔馨，辨才安所言。
浣灵卷为当涂李都宪作 其二
庄昶（明代）

浣天天光明，浣地地历陆。大哉吾一心，浣浣圣贤出。
和李五峰著作题竹隐轩诗
李昱（明代）

隐君只在溪南住，手种琅玕几十年。玉版每同宾友吃，锦棚真比子孙贤。

取箫吹月天如海，近槛眠秋屋似船。更爱满林凉露下，研朱时点马蹄篇。
题扇七首
陈造（宋代）

吴霜有信镜先知，楚雨无踪梦自迷。
风榻烧香作僧过，罗襟得句为谁题。
潇湘
齐己（唐代）

寒清健碧远相含，珠媚根源在极南。流古递今空作岛，

逗山冲壁自为潭。迁来贾谊愁无限，谪过灵均恨不堪。

毕竟输他老渔叟，绿蓑青竹钓浓蓝。
雪後寻梅偶得绝句十首
陆游（宋代）

青帝宫中第一妃，宝香熏彻素绡衣。
定知谪堕不容久，万斛玉尘来聘归。
题画
许必胜（宋代）

傍岸参差筑小亭，山深树暗水泠泠。
此间应有神仙语，先向图中试一听。
陪郑先辈华山罗谷访张隐者
李山甫（唐代）

白云闲洞口，飞盖入岚光。好鸟共人语，异花迎客香。

谷风闻鼓吹，苔石见文章。不是陪仙侣，无因访阮郎。
减字木兰花（赋锦带）

舒亶（宋代）

碎红如绣。摇曳东风垂彩绶。拟倩柔条。约住佳人细柳腰。

蜀江倩绿。争似枝头能结束。纤手攀时。欲绾同心寄与谁。
挽外舅二首
许月卿（宋代）

人间三十二，名字几千春。
慷慨汉游侠，孝慈周吉人。
视物犹视已，顾亲宁顾身。
山中当出相，嗣子世其仁。
再用韵
许及之（宋代）

正士如正色，耻与俗竞妍。老成信迟钝，阿婆曾少年。

斯人寄閒信，宇宙岂赘骈。向来驰天壤，谁者相愚贤。

我欲从之游，每恨不得前。兹行本尸祝，代庖误当筵。

高轩既枉过，妙语亦盈编。受施不知报，力疾可复牵。

风雪久为虐，江湖长蛟涎。天岂困男儿，信阙东南堧。

惟有皎洁姿，不受寒暑煎。勉子加餐饭，行行盍仔肩。

时哉有通塞，道岂随变迁。愿将钓竿手，一为公执鞭。
陈少珍山人以岁暮怀武夷之作见示赋答
区大相（明代）

虹桥回首挹清芬，几度缄书寄鹤群。访道旧寻偃月子，游仙频梦武夷君。

溪声九曲流残雪，幔彩千峰入暮云。借问移家在何日，忍令仙乐不相闻。
韩昌黎祭鳄鱼图
郑思肖（宋代）

朝奏空言暮远途，蓝关飞雪渍衣裾。岂期去国八千里，此意犹能化鳄鱼。
雨夕
陆游（宋代）

岁旱连夏秋，客袂厌尘土。
欣然成一笑，爱此清夜雨。
瓦檠堕灯成，铜碗起香缕。
心清病良已，境寂句欲吐。
东溪久枯涸，想像素蛟舞。
分喜到沟池，游鱼命俦侣。
车盖亭
李楫（宋代）

白兆山光相掩映，紫金气象转深幽。水西咫尺无人到，乘兴何妨一叶舟。
代怀祖上舅氏
李吕（宋代）

天上玉麒麟，横秋爽气新。
书痴心笃好，彩戏日长春。
直去攀丹桂，须为近紫宸。
外家多庆事，接武有名人。
墨池
李石（宋代）

寂寞遗风草玄客，载酒重来寻旧宅。
千年公议闃无人，往往更嘲池水白。
句
王衮（宋代）

探水卓破金龟头，拨云敲断老虎脚。
申之移竹数十竿植之后圃增贲幽人之居作诗为谢
李光（宋代）

节概平生慕此君，晚年流落偶相亲。装添小圃林泉胜，隔尽权门车马尘。

雨浥寒梢香掩冉，月归疏影夜精神。他年亭下清阴满，谁记当时种莳人。
和答郭监簿咏雪
黄庭坚（宋代）

细学梅花落晚风，忽翻柳絮下春空。
家贫无酒愿邻富，官冷有春知岁丰。
夜听枕边飘屋瓦，梦成江上打船蓬。
觉来幽鸟语声乐，疑在白鸥寒苇中。
送张景纯知邵武军
梅尧臣（宋代）

赌却华亭鹤，围棋未肯还。
方为剖符守，又近烂柯山。
鱼稻荆杨下，风烟楚越间。
小君能赋咏，应得助余闲。
古成之仙箕
李昴英（宋代）

翁来灵笔舞龙蛇，翁去瑶坛锁暮霞。
旧事欲谈三百载，五云阁上望仙槎。
立斋静佳楼和王吉州韵
金履祥（宋代）

层楼新扁表新功，个里工夫自不同。
俨若思时居此敬，寂然静处感而通。
山窥南北浮岚小，月转西东灏气充。
更植楼前佳玉树，君家槐荫比车攻。
次家君韵 其二
张孝祥（宋代）

忆昔金门直，通班玉殿寒。风云黄道近，日月太虚宽。

法锦罗千仗，宫花覆百官。江湖岁将晚，未觉报君难。
和仲达雪诗
韩淲（宋代）

屋上未融寒尚力，山头微积冻难开。照窗浑似月侵夜，落酒只疑酥满杯。

蔌蔌剡溪粘短棹，重重庾岭压疏梅。新诗韵度慰岑寂，仰叹吾人殊有才。
闻严坦叔入朝再用前韵
戴复古（宋代）

凄凉风雨日，强把甕头春。
独守空虚室，那逢耗磨辰。
诗家青眼旧，世路白头新。
每诵梅花句，一心思故人。
黄嗣深尚书自仰山来惠茶及竹薰炉
曾几（宋代）

茗椀中超舌界，薰炉上悟香尘。
坐我集云峰顶，对公小释迦身。
别友人
惟审（唐代）

一身无定处，万里独销魂。芳草迷归路，春衣滴泪痕。

几时休旅食，向夜宿江村。欲识异乡苦，空山啼暮猿。
醉中谑浙江廉使
崔立言（唐代）

山夫留意向丹梯，连帅邀来出药畦。

常见浙东夸镜水，镜湖元在浙江西。
送傅守归
刘宰（宋代）

辩士变初说，勇士衰再鼓。
向来东海滨，有士节独苦。
岁晚儿女恋，颇亦类张禹。
堂堂裴晋公，绿野能容与。
先主武侯庙
岑参（唐代）

先主与武侯，相逢云雷际。感通君臣分，义激鱼水契。

遗庙空萧然，英灵贯千岁。
赠度门僧 其一
王庭圭（宋代）

眨起眉毛钟已成，不容著手勒钟铭。一铺岭上新功德，只欠将来点眼睛。
经旗尾山
郑兼才（清代）

层蓝叠翠峙村西，旗尾排风落影齐。天遣好山标两邑，地随流影隔长溪。

弥浓庄近笼烟迥，傀儡峰高障雾低。空阔迷濛东港口，年来潮信息鲸鲵。
颂古
释慧空（宋代）

人人尽有生缘，落花流出桃源。
过后再寻无处，满蓑烟雨渔村。
寄怀二十首
赵蕃（宋代）

忽忽离家且一年，春风又是海棠天。
还家何以遗妻子，倾倒囊诗近百篇。
见潭师刘恭父舍人二首
杨万里（宋代）

道合宁嫌脕，心期不用多。
於公犹未见，此恨独如何？
颇辱谈间问，端须雪里过。
门阑当欠士，许寄病身麽。
苏长公赏心十六事
章甫（宋代）

晨兴最好是名香，宝鸭炉头篆字长。夜气息馀空万有，芳心一缕结方将。
雁门关追次何椒邱文肃公韵
陈达（明代）

山川无改旧名关，怅望椒邱未可攀。鸟道斜连青嶂外，羽旗遥映白云间。

僧钟入夜声逾壮，戍马经秋色更斑。谁说君门远千里，天威咫尺不违颜。
六月十二日喜雨
陈文蔚（宋代）

麟经书雨意何如，可喜非常故可书。
膏泽未观南亩遍，嫩凉且可北窗虚。
采持好入丰年颂，把酒聊娱化日舒。
怀抱一时宽亩亩，微痾勿药顿消除。
南柯子·忆旧
仲殊（宋代）

十里青山远，潮平路带沙。数声啼鸟怨年华。又是凄凉时候，在天涯。
白露收残月，清风散晓霞。绿杨堤畔问荷花：记得年时沽酒，那人家？(残月 一作：残暑)
阻雨寄柴虎臣毛稚黄虞景明
沈谦（清代）

春雨何冥冥，浮云互相逾。童童蔽长路，车马不得驱。

故人在西南，高视综群书。《阳春》一以奏，《下里》徒纷如。

伊余苦俗累，悠悠怅离居。弃置宁不伤，何以荣薄躯。

仰视高飞鸿，安能与之俱。
金陵杂兴二百首
苏泂（宋代）

去年十二里新亭，克复当时事未成。
爽气不随秋露尽，犹闻神鬼夜论兵。
和颜长官百咏·贫女
朱继芳（宋代）

卓家人富颇轻财，犊鼻堪依不用媒。
只似侬家贫亦好，枯桐那得凤凰来。
前调（寿湛庐先生）
张辑（宋代）

鹊喜花间晓。惜凝香、代将帘卷，海棠开早。前度登楼清啸月，吹入春风不老。后五日、花朝方到。趁舞罗衣花讯暖，捻吟髭、玉勒迎东笑。留肯往，春邮小。

庐峰青里壶天好。一千春、棋声昼永，剑光云表。绛雪骊珠看丹转，金鼎龙盘虎绕。且未可、飞仙蓬岛。河洛烟芜眠狐兔，握风雪、办此升平了。却共我，拾瑶草。
念奴娇·午飙褪暑
吴潜（宋代）

午飙褪暑，向绿阴深处，引杯孤酌。啼鸟一声庭院悄，日影偷移朱箔。杏落金丸，荷抽碧筒，景物挨排却。虚檐长啸，世缘菌簟篔箨。休问雪藕丝蒲，佩兰钿艾，旧梦都高阁。惟有流莺当此际，舌弄笙簧如约。短棹双溪，么锄三径，归计犹谁托。料应猿鹤，近来都怨离索。
逸再为婺女之行既别出郭矣夜不能寐成六绝句
赵蕃（宋代）

兹行为谢时衡岳，并与传声吕法曹。
汝解事贤其自勉，我因求友不妨高。
青县二首 其一
管干珍（清代）

闻说东堂堰，乾宁制未湮。沙平半篙浅，潮落两堤真。

粳稻田多石，蛟鼍窟近人。岂无何刺史，耕凿重忧民。
别余司法
李时可（宋代）

欲别愁如结，来时眉便开。
相逢两无事，且尽十分杯。
明月今宵共，春风几日回。
梅花发墙角，此际望君来。
中秋见月
汪真（宋代）

万里乾坤雨乍收，冰轮展出碧云头。
蟾宫皎洁分明见，桂子婆娑黯里游。
照我独成孤影客，忘形相占一天秋。
长怀此夕风光好，不得袁安共泛舟。
厓山吊古
叶菁（明代）

行宫落落碧山椒，往事茫茫玉辇遥。故垒风回残虎啸，荒祠雨过老龙朝。

千秋精卫愁沧海，一曲湘灵泣洞萧。知是英魂长不散，倚篷休作楚人招。
符竹
黄畿（明代）

真气通瑶岛，灵符降玉清。不随寒暑变，应使鬼神惊。

雨濯琅玕长，风翻翡翠明。谁云虫所篆，叶叶是天成。
野牧图 其一
张孝祥（宋代）

吴牛三十角，久与牧相忘。忽忆淮南路，春风满柘冈。
独游
郑獬（宋代）

马后独携一壶酒，林间更解紫纶巾。
飞来白鹭即佳客，相对好花为美人。
万事易忘唯剧醉，四时难判是残春。
吴儿曾识陶彭泽，又见羲皇一散民。
游龙门分题十五首·上山
欧阳修（宋代）

蹑蹻上高山，探险慕幽赏。初惊涧芳早，忽望岩扉敞。
林穷路已迷，但逐樵歌响。
奉和文潜赠无咎篇末多见及以既见君子云胡不
黄庭坚（宋代）

野性友麋鹿，君非我同群。
文明近日月，我亦不如君。
十载长相望，逝川水沄沄。
何当谈绝倒，茗椀对炉薰。
河豚二首 其二
王源生（清代）

彭亨豕腹认前身，天与心肝好杀人。丑类横行惊水族，腥风扇动犯江神。

明知性过豨蛇毒，犹道常逾鲙鳜新。当作羹材收鼎鼐，髯苏题品太无因。
木兰花令
苏轼（宋代）

经旬未识东君信。一夕薰风来解愠。红绡衣薄麦秋寒，绿绮韵低梅雨润。

瓜头绿染山光嫩。弄色金桃新傅粉。日高慵卷水晶帘，犹带春醪红玉困。
虞山三凤赠陈原习
毛伯温（明代）

三凤生非偶，苞文众所惊。远从丹穴出，一向阿巢鸣。

日月回毛羽，云霄列弟兄。虞山高嵽嵲，不朽太丘名。
闻琵琶
王珪（宋代）

夜拍水云非故乡，未闻终曲已凄凉。
舟中月白寒江阔，马上酸风紫塞长。
思妇有怀停别杵，征人无语对清觞。
平时不见秦城役，余韵空传战壘荒。
星岩二十景 其十七 仙掌秋风
梁景先（明代）

秋空仙掌现云端，疑是金茎捧露盘。月出明珠悬玉腕，西风吹影逐飞鸾。
戊午立秋
苏升（明代）

夏雨过新秋，凄清到枕头。柳条仍带喜，荷叶莫须愁。

世事应无定，吾生自百忧。葛巾亦无恙，空负酒人游。
古意三首 其二
常建（唐代）

明月照高阁，綵女褰罗幕。歌舞临碧云，箫声沸珠箔。

青鸾临南海，天上双白鹤。万里齐翼飞，意求君门乐。

玉霄九重闭，金锁夜不开。两翅自无力，愁鸣云外来。

态深入空贵，世屈无良媒。俛仰顾中禁，东飞白玉台。
送陈佥宪梦祥考绩还江西绝句二首 其一
祁顺（明代）

两袖炉烟出禁庭，半囊行李耀青萍。西江民物知何限，引领京华望福星。
夹萝峰
顾源（明代）

红日才生阳谷东，鱼龙吹浪晓蒙蒙。
倘徉笔指三山路，玉灶银床紫雾中。
题牛背醉归图 其一
黄镇成（元代）

社散田头日欲晡，平坡烟暖草如铺。醉来祗坐乌犍背，归去花村不用扶。
和人子夜四时歌 其二
李复（宋代）

缲丝丝缕长，当窗织流黄。纤纤弄龙杼，不作舞衣裳。

裁缝付边使，岂待见秋霜。
次韵沈公雅相庆
陈渊（宋代）

沈子膏粱胄，从余一草庐。几年同寂寞，此日更勤渠。

师范宗韩孟，源流接谊舒。艰难思报国，犹未厕朝裾。
农家
魏绍吴（清代）

群鹭纷飞水满田，农家叱犊夕阳边。但教粳秫常丰岁，不为儿孙造孽钱。

绿竹雨馀初迸笋，垂杨风定尚吹绵。此中合有渊明在，短褐箪瓢自晏然。
晚春初夏八首
张耒（宋代）

少室山前日日风，望嵩楼下水溶溶。
卷将春色归何处，尽在车前榆荚中。
回龙放生
庾楼（明代）

梵入寒空静，江天一望微。生公曾说法，开士亦皈依。

去鸟闻金粟，行人折露薇。持将同异意，晚映落霞归。
红雀集汜水罗者得之云来自新罗与圣俞皆赋
韩维（宋代）

有翩者微禽，尔类何穰穰。
饱飞檐栋间，千百齐下上。
几人习汝檐，于命保无枉。
尔胡丹其质，投翅落异壤。
殊尤众所骇，安得免罗网。
苍茫海外国，长抱万里想。
句 其三十
丁谓（宋代）

几处园林萧索里。
隆州
赵善诏（宋代）

三山高峭拔，鼎峙各争雄。
秀气钟英物，衣冠盛蜀中。
醉落魄
程垓（宋代）

晚凉时节。翠梧风定蝉声歇。有人睡起香浮颊。倚著阑干，笑拣青荷叶。

如今往事愁难说。曲池依旧闲风月。田田翠盖香罗叠。留得露痕，都是泪珠结。
次徐云叟赋桃源无脚桥
洪咨夔（宋代）

经始西风八月秋，桃花春涨已无忧。
横飞洛道虚空度，直放银河自在流。
倚岸斜看疑是洞，循坡稳上认为楼。
遍物吴蜀今才识，却笑浮桥谩造舟。
祁阳成逸画浯溪图相示为作长句
王安中（宋代）

少文阅世老不出，自画云山满墙壁。澄怀观道追所历，坐觉琴声隐金石。

我亦七年湖外客，梦中犹泛湘江碧。浯溪之图喜新得，身卧岭南心岭北。

忆尝留语溪边僧，异时人读唐中兴。说与此乃秦典刑，三句入韵之罘铭。

今欲复作谁可令，似有元结无真卿。风烟惨淡万古情，不如且寻画隐成。
相和歌辞。短歌行六首
顾况（唐代）

城边路，今人犁田昔人墓。岸上沙，昔时江水今人家。

今人昔人共长叹，四气相催节回换。明月皎皎入华池，

白云离离度清汉。

我欲升天天隔霄，我思渡水水无桥，我欲上山山路险，

我欲汲井井泉遥。越人翠被今何夕，独立沙边江草碧。

紫燕西飞欲寄书，白云何处逢来客。

新系青丝百尺绳，心在君家辘轳上。

我心皎洁君不知，辘轳一转一惆怅。

何处春风吹晓幕，江南绿水通朱阁。

美人二八面如花，泣向东风畏花落。

临春风，听春鸟。别时多，见时少。愁人夜永不得眠，

瑶井玉绳相向晓。

轩辕皇帝初得仙，鼎湖一去三千年。周流三十六洞天，

洞中日月星辰连。骑龙驾景游八极，轩辕弓剑无人识，

东海青童寄消息。
夜坐舟中偶成
孔平仲（宋代）

臲卼扁舟抱寒水，逍遥野客坐孤蓬。一天星月清吟外，万里江山极望中。

遁迹未能离草莽，机心唯欲破羌戎。此心未遂难为语，负剑长吁气满空。
禅房夜坐
程通（明代）

乘兴閒登万仞山，老禅迎宿纵清谈。灯燃金粟红光灿，座拥青清宝像涵。

鹤放芝田归静院，龙降秋水伏深潭。终宵月色如明昼，月断前峰锁翠岚。
归计
沈括（宋代）

住山人少说山多，空只年年忆薜萝。不是自心应不信，眼前归计又蹉跎。
蝶恋花（新晴用前韵）
李弥逊（宋代）

清晓天容争显晦。溪上群山，戢戢分驼背。谁似浮云知进退。疏林嫩日黄金碎。

夜枕不眠憎鼠辈。困眼贪晴，拚被风烟醉。天意有情人不会。分明置我风波外。
海蛳
陆庆元（清代）

瘦质玲珑碎玉攒，珊瑚网底笔琅玕。羊肠屈曲抽身涩，蜗壳连卷断尾难。

纤指香痕纹细叠，美人妆样髻高蟠。由来海错腥膻甚，似此清芬性所欢。
拟燕赵多佳人
周紫芝（宋代）

沙丘有馀风，赵女多跕纚。燕丹养勇士，后宫出女子。

至今馀倡养，吹弹满都市。佳人北方来，倾城尽风靡。

妙舞萦纤腰，清歌发皓齿。一歌四座欢，再歌宾客起。

回眸与目成，哀弦忍重理。愿为双飞燕，与君共栖止。

人生不行乐，岁月如流水。
宿王氏新居晨起兴怀
赵蕃（宋代）

幽事关人自启门，桂林残月似金盆。
眼中浑是旧图囤，诗里却无新语言。
未恨此身常寂寞，厌随群动作嘲喧。
南山莫负平生志，手种修筠今有孙。
今日何日行
阚凤楼（清代）

今日何日江水长，波平溟渤山苍苍。黄云酿雨天欲霜，月躔箕毕星垂芒。

青枫叶赤彫猗桑，群欣魄兔忘商羊。美人珠箔调青商，一弹两鼓仙灵翔。

低集鹓鸾高凤凰，斗宫之侧薇垣傍。萝披荔拂骄虎伥，磨牙拇血思截舫。

日测银汉排津梁，星君笑视狎且狂。疑通土伯幽都望，丛菅湿食如餦餭。

颂则降福违不祥，横横太白精凝光。作彗西指纷旗枪，倒行不顾经躔伤。

群仙嬉游旌麾飏，俯首杂沓逐队行。句陈奎壁圜徜徉，晖台黯黯豸化装。

湔涤尘末倾杓浆，美人内顾依象床。白雪失和空云襄，朱弦胶柱殊笙簧。

安得奔月亲天香，群真谐乐嘉清扬，履舄戋戋视八荒。
献王威仪
储光羲（唐代）

入与真主言，有骑天马来。但有华清宫，不用神明台。

肃肃长自闲，门静无人开。
满路花·因师超苦海
谭处端（元代）

因师超苦海，舍俗探幽玄。顿居欢喜地、认贫闲。是非人我，岂论与愚贤。步步清凉路，信任遨游，兀谁知恁恬然。也无心、远望神仙。到了分随缘。尧年丰岁稔、谢皇天。水云活计，只觅一文钱。损损闲闲趣，寂寞无为，任他岁月绵绵。
谨和老人赋牛尾貍二首
洪咨夔（宋代）

北雪佛貍种，西风金狗秋。
谋生贪过鼠，逃列喘如牛。
糟熟涎奴舌，虀芳点客头。
何时明猎火，吞尽楚青丘。
西渡
晁说之（宋代）

西渡几回送客，春风今日思家。
我亦归期可数，休言此是天涯。
寄林编修
林景熙（宋代）

大雅凋零尚此翁，醉乡一笑寄无功。
衣冠洛社浮云散，弓剑桥山落照空。
东鲁有书藏古壁，西湖无树挽春风。
巾车莫过青华北，城角吹愁送暮鸿。
缘识
宋太宗（宋代）

凡碁妙手不可得，纵横自在能消息。
不贪利远施张，举措安详求爱力。
曲须曲，直须直，
打节斜飞防不测。潜思静虑一时间，
取舍临进方便逼。牢己疆场煞三思，
不骄不怯常翼翼。势输他，
勿动色，暗设机筹倍雅饰。
恒持自固最为强，尤宜闲暇心先抑。
沁园春 港口别方思道二阕 其一
夏言（明代）

千里故人，一尊江上，笑口同开。念毛坞新巢，梦魂空到，麓堂旧约，舟楫仍回。

骢马南行，彤扉北望，恋阙心悬碧水隈。清宵立，见中天奎壁，光动三台。

如公海内名魁。有七步、风流八斗才。况此日词林，真堪妙选，他年麟阁，预卜先阶。

沙燕留人，潭花送客，把手高歌一快哉。苍生望，好大施霖雨，遍沃蒿莱。
庚戍正月三，约同舍游西湖十首
杨万里（宋代）

上竺诸峰深复深，一重一掩翠云衿。
只言人迹无来路，动地锺声与梵音。
江上逢故人
陈陶（唐代）

十年蓬转金陵道，长哭青云身不早。

故乡逢尽白头人，清江颜色何曾老。
送黄心大师
白玉蟾（宋代）

如今无用绣香囊，已入空王选佛场。
生铁脊梁三事衲，冷灰心佛一炉香。
庭前竹长真如翠，槛外花开般若香。
万事到头都是梦，天倾三峡洗高唐。
七忆 其三 忆会稽
张翥（元代）

千岩秋色彻层霄，忆昔来乘使者轺。翠袖屡扶蓬阁醉，篮舆时赴宝林招。

山阴客已无春会，溪上风犹送暮樵。此恨古今销不尽，西陵寂寞又回潮。
送陆务观
李石（宋代）

近别已不易，远别良更难。
莫作远近想，便觉宇宙宽。
聚散与出处，等以道眼看。
君去便乡国，我留为亲欢。
吴蜀视旅亭，随处寓以安。
谁能诧凡见，鷃翮齐鹏抟。
是家限门地，羽仪耀朝端。
竹西丞相客，冀北幕府官。
清庙瑚琏器，仙人承露盘。
谈笑翰墨香，芳佩杂茝兰。
雪山笏拄颐，碧玉高巑岏。
锋车促收召，买舟系江干。
瞿塘浪粘天，怒涛驾风湍。
西湖软红路，塔级层旃檀。
还来捧御床，剖腹呈琅玕。
前修席玉铉，旧事追金銮。
潦倒困灾患，名节空雕残。
不假子夏盖，敢弹贡禹冠。
隔濶如昨梦，道义期岁寒。
日边一纸书，时烦问加餐。
宫词
张公庠（宋代）

池北池南柳对黄，翠花游幸书初长。
宫娥从驾知多少，十里朱轮半日香。
七月既望晚观菱壕
杨万里（宋代）

官壕水落两三痕，正是秋初雨後天。
菱荇中间开一路，晓来谁过采菱船。
题叶东叔宾月堂
梁栋（宋代）

人生自是人间客，月亦天边寄此身。
彼此虚空无著处，谁欤是主复谁宾。
逢道者
张蠙（唐代）

纵意出山无远近，还如孤鹤在空虚。昔年亲种树皆老，

此世相逢人自疏。野叶细苞深洞药，岩萝闲束古仙书。

只寻隐迹归何处，方说烟霞不定居。
多情
郑谷（唐代）

赋分多情却自嗟，萧衰未必为年华。
睡轻可忍风敲竹，饮散那堪月在花。
薄宦因循抛岘首，故人流落向天涯。
莺春雁夜长如此，赖是幽居近酒家。
失调名
吕严（宋代）

鼎里坎离，壶中天地，满怀风月，一吸虚空。尘寰里，何人识我，开一问鸿濛。云中。三弄笛，岳阳楼外，天远霞红。笑骑黄鹤，暂过海陵东。拂袖呵呵归去，銮和玉佩，风响乔松。君若要，知吾踪迹，试与问仙翁。
正月二十八日峡外见鷰子二首
杨万里（宋代）

社日今年定几时，元霄过了鷰先归。
一双贴水娇无奈，不肯平飞故仄飞。
次韵董景先 其一
韩淲（宋代）

冰玉胸怀隔几尘，下帷犹复擅诗声。人间是处堪娱意，南北两山湖水清。
阮学愚处士致爱堂成
区越（明代）

孝心一念故分明，祀事多年始发诚。风木之悲时易代，孩提之慕老难更。

人文盛世重宣朗，礼教名家载肃清。多少丹青焕闾里，独于仁孝写真情。
酒熟书喜
陆游（宋代）

小槽春夜压春醪，天与龟堂慰作劳。
喜似系囚闻纵释，快如苛痒得爬搔。
未陈尊杓心先醉，傍睨江山气已豪。
久厌膻荤愁下筋，眼明湖上得双螯。
朝中措
赵长卿（宋代）

先生德行冠南丰。锦绣作心胸。暂屈徒劳州县，文章后进宗工。

督邮纲纪，才高幕府，雅望尤崇。此去定膺光宠，且须满醉西东。
酬刑部姚郎中
马戴（唐代）

路岐人不见，尚得记心中。月忆潇湘渚，春生兰杜丛。

鸟啼花半落，人散爵方空。所赠诚难答，泠然一雅风。
杰阁
万俟绍之（宋代）

杰阁倚空阔，身高眇万山。
栋云飞缥缈，檐铁闹虚闲。
地步氛埃外，天威咫尺间。
好风吹笑语，余响落人寰。
浣溪沙·十里湖光载酒游
纳兰性德（清代）

十里湖光载酒游，青帘低映白苹洲。西风听彻采菱讴。
沙岸有时双袖拥，画船何处一竿收。归来无语晚妆楼。
平湖曲
汪畹玉（清代）

平湖湖水西复东，春光淡沲天朦胧。石桥寒浪涨新雨，晴鸠破晓呼东风。

东风著柳全无力，新雨飘花可怜色。柳边多少断肠人，百尺红楼是花国。
登丰山有感
杨晨（宋代）

丰山东走势蜿蜒，海月江风入暮天。剩有孱王传逸史，几经名士结吟缘。

洞中蝙蝠多栖壁，峡口盘螭欲喷泉。太息沧桑真一瞬，后人谁念郓欢田。
挽王侍郎二首
杜范（宋代）

地灵钟国秀，臚唱压时名。
虎观坚廉节，螭坳振直声。
志随时暂郁，身与道俱荣。
人羡腰金日，於公孰重轻。
左泉先生赐读伴云仙馆，即事诗八首，赋此奉酬
缪焕章（清代）

宝钏金尊斗狭斜，阿侬生小艳情赊。芳辰偶放琴川棹，得遇瑶台第一花。
玉蹄亹
杨维桢（元代）

银脑玉蹄亹，金鞭问妾家。
窗开桃叶渡，小艇在荷花。
次韵答秦少章乞酒
黄庭坚（宋代）

朝事鞍马早，吏曹文墨拘。
初无尺寸补，但于朋友疏。
岂如箪瓢尺，卧起一床书。
炙背道尧舜，雪屋相与娱。
步出城东门，野鸟吟废墟。
颇知富贵事，势穷心亦舒。
诗来献穷状，水饼嚼冰蔬。
斗酒得醉否，枵腹如瓠壶。
亦可召西舍，侯嬴非博徒。
感遇诗三十八首·其十三
陈子昂（唐代）

林居病时久，水木澹孤清。
闲卧观物化，悠悠念无生。
青春始萌达，朱火已满盈。
徂落方自此，感叹何时平。
赠邓珪
黄元道（宋代）

柳绿桃红春昼永，家童唤起睡中忙。
偶然日下音书至，回首江城又夕阳。
咏玉
朱湾（唐代）

歌玉屡招疑，终朝省复思。既哀黄鸟兴，还复白圭诗。

请益先求友，将行必择师。谁知不鸣者，独下董生帷。
减字木兰花
王之道（宋代）

江梅清远。潇洒一枝尊俎畔。雪里风前。照水窥檐巧耐寒。

多情美满。共饮自应渠酹盏。醉赏何妨。倾国天教抵死香。
采芝操
王世贞（明代）

坡陀崇阜，草木菁茂。畴其餦者，郁郁三秀。皇帝创始，功冠万古。

唐哉虞哉，巢许不知。我以为芝，人以为薇。扣镰长谣，白云沾衣。
南宫校文次韵马在新授经 其二
张以宁（明代）

杏园飞鞚蹴芳尘，撚指而今四十春。辛苦向曾携綵笔，衰迟重比岸乌巾。

丹成九转云笼鼎，烛尽三更月近人。多谢能诗赵主事，自调大吕和蕤宾。
念奴娇 其五
沈瀛（宋代）

阳春布暖，又还见、光景如梭催逼。帝里皇都人共道，好个前时春色。

默默暗沈，含颦不语，此意谁人识。何如索笑，放开说尽端的。

须信漏泄风光，百花头上，报一枝消息。多少园林应次第，迤逦排红骈白。

金鼎芳滋，玉堂璀璨，趁取佳时节。东君归后，绿阴依旧南陌。
贫女吟
俞汝舟妻（明代）

夜久织未休，戛戛鸣寒机。
机中一匹练，终作阿谁衣。
绝贼臣胡谦光
阎尔梅（清代）

贼臣不自量，称予是故人。
敢以书招予，冀予与同尘。
一笑置弗答，萧然湖水滨。
湖水经霜碧，树光翠初匀。
妻子甘作苦，昏晓役舂薪。
国家有废兴，吾道有诎申。
委蛇听大命，柔气转时新。
生死非我虞，但虞辱此身。
宁国蒋氏山居四景 其一 竹屋书巢
程敏政（明代）

草玄何处结檐楹，一坞深深竹数茎。子夜天风来谷口，吾伊声杂翠鸾声。
题章野人山居（一作马戴诗）
秦系（唐代）

带郭茅亭诗兴饶，回看一曲倚危桥。门前山色能深浅，

壁上湖光自动摇。闲花散落填书帙，戏鸟低飞碍柳条。

向此隐来经几载，如今已是汉家朝。
裴尹东溪别业
李颀（唐代）

公才廊庙器，官亚河南守。别墅临都门，惊湍激前后。

旧交与群从，十日一携手。幅巾望寒山，长啸对高柳。

清欢信可尚，散吏亦何有。岸雪清城阴，水光远林首。

闲观野人筏，或饮川上酒。幽云澹徘徊，白鹭飞左右。

庭竹垂卧内，村烟隔南阜。始知物外情，簪绂同刍狗。
长尾雨山招游天满宫金阁寺遂至岚山
郑孝胥（清代）

雨山君子人，垂老愈岂弟。交期四十年，白首见不易。

我如介之推，从亡齿徒隶。惟君戒勿馁，亟起追天意。

平生不计功，聊欲正其义。斯民诡自圣，与我久遐弃。

伤哉礼先亡，存者蛇与彘。意行且纵语，林水忽深邃。

岚山何陡绝，仰睇若难至。山楼坐临溪，微雨转荫翳。

借君杯中物，一酹填胸气。栖迟指碧流，吾亦从此逝。
偈五十三首 其十九
释克勤（宋代）

孤迥峭巍巍，始终活鱍鱍。唤作禅道，祖佛眼中著屑。

不唤作禅道，祖佛掘地觅天。从他千古万古黑漫漫，填沟塞壑无人会。
自萧关望临洮
朱庆馀（唐代）

玉关西路出临洮，风卷边沙入马毛。寺寺院中无竹树，

家家壁上有弓刀。惟怜战士垂金甲，不尚游人著白袍。

日暮独吟秋色里，平原一望戍楼高。
寄怀曹雪芹
敦诚（清代）

少陵昔赠曹将军，曾曰魏武之子孙。
君又无乃将军后，于今环堵蓬蒿屯。
扬州旧梦久以绝，且著临邛犊鼻裈。
爱君诗笔有才气，直追昌谷破篱樊。
当时虎门数晨夕，西窗剪烛风雨昏。
接罗倒着容君傲，高谈雄辩虱手扪。
感时思君不相见，蓟门落日松亭樽。
劝君莫弹食客铗，劝君莫扣富儿门。
残羹冷炙有德色，不如著书黄叶村。
春夜苔花馆听杨天益弹琴
查礼（清代）

戚戚复戚戚，空阶夜岑寂。山人抱琴同月来，月光入户琴声哀。

起如十二峰头云乍散，孤猿三叫悲肠断。止如十八滩头水潺沄，落雁一声念离群。

我琴无弦桐梓绿，化作孤生嶰谷竹。感君慰我良宵愁，更奏人间离别曲。

吁嗟乎！山人尔琴诚太悲，慎勿再弹《乌夜啼》，慎勿再弹《雉朝飞》！
偈
吕生（宋代）

六十年来此地居，灵台光耀胜冰壶。
一朝破屋遂倾倒，且喜家中事事无。
寄题蒲传正学士清风阁
苏颂（宋代）

阁倚青山书满堂，门齐通德里高阳。
传家载世惟清白，教子何人似义方。
班嗣一丘虽道卷，刘商七业已名彰。
他年驷马充闾贵，须信文儒泽施长。
邻僧送桃花
王洋（宋代）

性根本自白环宫，分得天边一种红。
比似将花供金粟，何如乞米送卢仝。
偈颂一百零二首 其七十五
释慧远（宋代）

仲冬十一月半，冷地急著眼看。春来草木还青，冬去冰霜自泮。

谁知两个五百，元来合成一贯。纵饶百炼真金，也入红炉再煅。

衡门突出古菱花，由胜秦时𨍏轹钻。
偈颂一百零二首
释绍昙（宋代）

玉几凌霄，横趋密室。
如风吹水自成纹，掷剑挥空无朕迹。
子细思量，令人气急。
白木既无香，秤槌宁有汁。
再用前韵 其一
许景衡（宋代）

得贤一语世书绅，妙选由来属世臣。千里方能辨驽骥，四灵安世后龟麟。

共看再造恢王业，肯使中原杂战尘。闻有皇都近消息，眉间喜气已津津。
次镇江守曾宏甫见寄韵
曾几（宋代）

一别高明去，频为瘴疠侵。
连沧公境界，横碧我山林。
夜雨思同梦，秋风辱寄音。
他年如衣锦，毕世莫分襟。
娟娟苧萝女二首寄李生时秋试罢归 其一
胡应麟（明代）

娟娟苧萝女，艳色明朝霞。珊瑚被玉体，璎珞相交加。

绮疏傍阿阁，高居临狭斜。朝披越台锦，夕浣吴门纱。

一为白雪言，清音浩无涯。哀思激云汉，行路咸咨嗟。

宁知中肠怨，愁结纷如麻。芳春倏已尽，白露漙蒹葭。
张水部惠予浆水玉石砚予视之隐有云气梅干双双侵云月色照耀走笔短歌谢之
湛若水（明代）

张君惠我浆水砚，烟水微茫云一片。又如月色照梅梢，但色光芒月不见。

一干两干干青天，挛拳根着万千年。学文须学石间秀，美在其中人得传。
谒河上公庙
祖咏（唐代）

河上公遗迹，迹凉在道边。草生空庙里，□□□□□。

□□□知圣，腾空更表仙。孝文皇帝后，《章句》至今传。
颂二首 其一
释慧南（宋代）

杰出丛林是赵州，老婆勘破有来由。而今四海清如镜，行人莫与路为雠。
济川亭 其二
刘攽（宋代）

自倚杖九节，时携书一通。石桥照影水，竹槛纳凉风。

高柳参天碧，新莲映日红。由来帝何力，况数济川功。
试罢
韦骧（宋代）

沓沓纷袍去，寥寥锁院中。云收晴野旷，潮卷夜江空。

难尽文章鉴，终输议论公。敢辞淹旦暮，归翼尚羁笼。
净光山四咏呈水心先生 其二 绝境亭
徐照（宋代）

高顶宜登望，吾州见地形。水通蛮国远，山出海门青。

藓径僧行迹，风枝鹤退翎。公能同众乐，私帑建官亭。
汾阴十首 其十 酌献用《博安》。
郊庙朝会歌辞（宋代）

至哉物祖，设象隆脽。动静之德，翕辟攸宜。嘉栗以荐，精祷洪釐。

茂宣阴贶，五谷蕃滋。
春兴 其一
伊麟（清代）

春风吹蓬庐，屋上出短草。嗟尔物何知，欣欣及时好。

携锄理花畦，土膏射晴昊。甲拆纷离披，剪伐伤指爪。

指伤不足惜，勿使滋蔓老。
下河州县复有被水处亟命抚恤兼示董事者
弘历（清代）

去岁涨徐淮，哀鸿被重灾。金堤虽顺轨，日日系吾怀。

麦收既报虽，夏种亦称既。如何临西成，将食夺之匮。

下河诚水乡，疏导宜周详。急须引归墟，岂徒固堤防。

分命及专差，相视谋瀹排。浚疏诚得法，此灾复何来。

闻奏日徬徨，守臣何为情。截漕留帑金，救此嗷嗷氓。
题李桐村冷泉待月图
许乃普（清代）

冷泉出危峰，亭中极幽敞。空翠落秋影，虚白涤尘想。

恍疑仙人落，蹁跹曳鹤氅。笑揖图中人，赠以邛竹杖。

飞泉不到处，松心自孤往。明月照吟襟，遥情挹秋爽。
雪夕林亭小酌因成拙诗四十韵以贻坐客昔欧阳
朱长文（宋代）

极望铺千顷，平观彻九霄。
纵横随物象，合散委天飙。
洒竹声微动，妆松势不摇。
庭空飞鸟影，窗失远山椒。
钓罢盈孤屿，行稀覆小桥。
争先笼碧瓦，骋巧缀柔条。
片片谁裁制，团团似琢琱。
丘陵平坎险，草木起枯焦。
皎洁那容染，轻清祗自飘。
匊来便幼稚，披去羡渔樵。
篷冷孤舟泊，蹄轻逸骥骄。
危楼明皓皓，虚室静萧萧。
余霰霏残夜，层冰结霁朝。
界疑华藏见，境入洞天遥。
向晦终难掩，居高却晚销。
润滋甘井脉，寒减暮江潮。
思妇啼红袖，征夫拥皂貂。
履穿愁践足，心悟任齐腰。
就映犹开卷。频餐愈病痟。
袁公当强起，谢女尚能谣。
旋取茶铛泛，多收药匕调。
任令埋蜡屐，直欲鼓兰桡。
扫处迷三径，吟余冻一瓢。
因思良友至，急牧童邀。
池馆增潇洒，杯盘奈寂寥。
壶中闻笑语，物外睹风标。
真乐非弦管，奇辞脱篆雕。
红尘荡涤尽，宿酒等间消。
烛映凝膏浅，香清切柏烧。
谈围终易解，诗将可称骁。
闻道群贤集，言从五马招。
黄堂催盛宴，缇幕会英僚。
海气连平野，岩光满丽谯。
缤纷沾寿斝，炫晃照华镳。
刘白才名重，枚邹笔力超。
褥襦歌美政，牟麦庆新苗。
畎亩深盈尺。风云会再宵。
贺声周四境，瑞奏达中朝。
郡国仁风远，乾坤协气饶。
年年书大有，击壤望唐尧。
次雪峰空老韵二首
曾几（宋代）

雪峰僧中龙，此道谁与共。
萧然两伽陀，不举似大众。
独贻茶山老，以当蒲塞供。
岩花与涧草，信手拈来用。
追和东坡梅花十绝
王之道（宋代）

莫怪风前玉斚飞，饮酣初喜传花枝。
正当北雪消残后，恰直东风料峭时。
熙春堂
陈轩（宋代）

楼上斜阳遇似飞，楼前秋景透人衣。横碧烟岚浓可扫，半红霜木冷相依。
洞仙歌
林外（宋代）

飞梁压水，虹影澄清晓。橘里渔村半烟草。今来古往，物是人非，天地里，唯有江山不老。

雨巾风帽。四海谁知我。一剑横空几番过。按玉龙、嘶未断，月冷波寒，归去也、林屋洞天无锁。认云屏烟障是吾庐，任满地苍苔，年年不扫。
天坛从祷喜雨赋得十二韵上王老师
李之世（明代）

方甸开黄域，圜陵象紫枢。森沈诸籁寂，惨澹百灵趋。

登假皇慈降，升中嘉秩殊。就坛苍璧瘗，扫地白云铺。

绿简藏金箓，朱书散赤符。云璈奏钧乐，玉醴荐行厨。

展礼陈巫祝，趋跄集弁儒。咒泉兴跃蜧，挥日却踆乌。

瑞蔼四和叶，神膏九土敷。濯枝宁破块，意气藉嘘枯。

淋潦沾桑雉，流云傍舄凫。忻兹桃李径，披洒待昭苏。
偈颂七首 其四
释亮（宋代）

今朝三月半，百花开烂熳。祖意甚分明，何妨著眼看。

看看，忽然花谢树头空，又被风吹别调中。
兴平
允礼（清代）

棠梨瑟瑟水无波，词客千秋托兴多。汉庙唐陵残照里，路人偏指马嵬坡。
朝中措（首夏）
赵长卿（宋代）

荷钱浮翠点前溪。梅雨日长时。恰是清和天气，雕鞍又作分携。

恰来几日愁心折，针线小蛮衣。羞对绿阴庭院，衔泥燕燕于飞。
零陵忆弟妹
范纯仁（宋代）

感秋怀弟妹，憔悴客潇湘。他日常星聚，衰年隔雁行。

既盲难引望，垂老易悲伤。安得骑鸿鹄，高飞向汝傍。
夜泊湖上
韩维（宋代）

春风淡无力，池色晚更静。
人归箫鼓歇，月出楼观迥。
惊鸥啄浮星，游鲤下明镜。
谁当拿画船，彻夕纵孤泳。
古浪峡
杨鸾（唐代）

峡口秋光早，客行日易曛。参差石磴涩，历乱涧泉分。

一径落黄叶，四山生白云。邮亭何处是，凉雨已纷纷。
七夕同末伏会众春园
韩琦（宋代）

七夕今同末伏辰，方塘陶暑集珍群。娇莺万啭风前曲，秀岭千层水上云。

幽鹭倚蒲真入画，香荷擎酒不须熏。天孙莫衒机头巧，倒载归来岂羡君。
挽袁侍郎二首
刘克庄（宋代）

华发始遭逢，其如道不同。
可曾留孟叟，俄已罢申公。
谏草多传出，经疑尽解通。
岂无南董氏，奋笔纪孤忠。
醉蓬莱
李商英（宋代）

庆朋良相遇，夷夏均欢，福沾绵宇。扶日勋高，更补天力巨。学造渊微，文赓三圣，被褒语。来自丹台，生逢华旦，身登仙路。

衮绣归来，水晶宫里，燕处超然，去天尺五。绿发朱颜，照青春如故。一粒刀圭，五更丹灶，与赤松游处。只恐看着蒲轮，趣上沙堤归去。
和林金石诗 其一
李文田（清代）

遗址荆榛默棘连，大唐祠像旧香烟。李融文字分明在，拟共冰潮较极妍。
初入制院
释德洪（宋代）

无所住生心，佛语祖师意。何人赏此音，空弦闲妙指。

清歌饯馀年，坚卧答万语。了知空花间，无地容生死。
以酒饷谹父蒙以绝句为谢因次韵并叙送行这意
王洋（宋代）

旋坼金泥不满杯，明知不自酒泉来。
后房彩女弓鞋窄，持得金莲案上开。
楼上
刘禹锡（唐代）

江上楼高二十梯，梯梯登遍与云齐。

人从别浦经年去，天向平芜尽处低。
廷唱谢恩
姚勉（宋代）

赭袍黄屋俨临轩，独立班头领众仙。
五色云乘金殿日，一声雷绕玉除天。
浮荣何敢矜科第，实地惟知学圣贤。
深重君恩无以报，疾风草劲雪松坚。
王子催妆诗
曾曰唯（明代）

渴蜂忆新叶，未香魂绕丛。有士三十馀，自称曰梁鸿。

伸足示月三，乞我一牵红。必得盖代姿，才兼与我同。

城市不可得，求之村落中。有女十七八，隐居郭之东。

待年读三易，不嫁占春风。王子晚得之，未娶尤情痴。

才子矜佳人，卖画买新诗。佳期三月前，嗔我催妆迟。

对客指书空，学画八字眉。鸿笔写细翠，三畏不相宜。

正月换桃符，招妇贴门楣。正月花笔鲜，邀婿共临池。

正月漉春酒，双面沉一卮。正月剪春灯，芙蓉烧并枝。

王子乎，催妆之诗题满屋，雪花莺初春睡足。我方别子出门去，春江明花照独宿。
壮游歌送民部刘觐国转饷关中便道游华山归上太夫人寿
邓云霄（明代）

君不见醯鸡在瓮鹏搏天，蜉蝣朝菌笑龟年。丈夫七尺岂徒然，三山五岳在屐前。

子长足迹半天下，千秋史笔悬高价。谁道向平贤达人，区区何必论婚嫁。

刘君刘君天下奇，片言可使山岳移。皇华直向关中道，明星白帝纷前导。

车箱不容幰箭筈，仅通天人疑金粟。佛已坐，玉池莲，到时祝融暖登后。

西风壮，人非承露盘，翻在仙人掌。渴则倾玉女浆，倦则卧希夷床。

秦陵汉阙不可辨，渭泾清浊空茫茫。为我寄言函谷吏，青牛西去知何意。

更问瑶池戴胜人，周王八骏何逡巡。玄霜绛雪携满袖，归向北堂舞春昼。

为君歌壮游兮，当云璈之雅奏。
见二十弟倡和花字漫兴五首·其一
黄庭坚（宋代）

落絮游丝三月候，风吹雨洗一城花。
未知东郭清明酒，何似西窗谷雨茶。
重题西明寺牡丹（时元九在江陵）
白居易（唐代）

往年君向东都去，曾叹花时君未回。今年况作江陵别，

惆怅花前又独来。只愁离别长如此，不道明年花不开。
是夜三鼓后睡起月色满庭
虞俦（宋代）

幽人睡起已三更，始信今宵不浪晴。
天宇元来如许净，月华别是一般明。
风前雁断应无信，露下蛩吟岂不平。
无赖姮娥肯留照，疾驱蟾魄度前荣。
大江东去 海舶书怀
宗婉（清代）

海波不作，水天外、一望茫然无际。万顷琉璃人倒影，濯尽脂香粉腻。

振袖临风，飞觞酹月，大有髯苏意。铜琶铁板，许侬也吐豪气。

休为萍泊他乡，故园荆棘，满腹生牵系。屈指年华过半百，须识浮生如寄。

历尽艰难，从今应悟，离合悲欢理。学书学剑，有儿幸亦磨厉。
灵芝寺
徐集孙（宋代）

梵宇背湖光，朱桥度绿杨。
折藤维小艇，拂石坐幽房。
斋版惊閒鹭，苔碑卧夕阳。
都人喧鼓吹，未识此徜徉。
唐室
李龏（金朝）

唐室艰难势莫任，匡君奏议抵金针。塑人塑得先生貌，难塑当时一片心。
题尤使君郡圃十二诗 其十一 驻目亭
李庚（宋代）

吏散长廊静，杖藜巾一幅。只图宽眼界，不管穷脚力。

野水露微湾，寒山出寸碧。待拍洪崖肩，蓬莱真咫尺。
垂丝海棠
许及之（宋代）

游丝飏晴空，垂杨曳平地。中有海洲仙，学舞金钿坠。
偈七首
释允韶（宋代）

秋光清浅时，白鹭和烟岛。
良哉观世音，全身入荒草。
以古玉钗寄马姬
多炡（明代）

千有余年两鎈股，传玩微沾汉宫土。
当时贵姊应嘉辰，此物曾经踊跃陈。
同心七宝苔花结，连理交枝竹节新。
昭阳燕子无消息，瞥见钗头无比翼。
遥忆美人临镜妆，凤凰台前双凤凰。
故园
郭筠（清代）

杨柳参差漾晚风，十年归认旧帘栊。方塘水满秧初绿，别浦春回杏晚红。

处处青山含翠黛，依依松竹郁葱珑。盘餐剪菲香粳熟，戚友相逢酌圃中。
绍定庚寅纪事
萧澥（宋代）

桑柘原头绿正肥，巢林春燕引雏飞。
前村不复炊烟起，长是清明寒食时。